Borítószöveg

Minden bolygó megálmodja a maga űrutazóit.

Sirokai Mátyás A beat tanúinak könyve lapjain a minden élőben és élettelenben közös ritmust keresve a tajga mitikus világába kalauzolta olvasóit, hogy aztán elrugaszkodjon, és célba vegye a csillagokat. A káprázatbeliekhez kötetében megérkezik az űrbe, ahol új nyelvet keres, amelyen egyaránt képes megidézni az égi mechanika szépségét, az emberi kozmosz sötét oldalát és az Első Föld mítoszát. Szakrális science-fiction költészet teremtésének vagyunk tanúi a szerző társául szegődve ebben az űrodüsszeiában, amelyben a legnagyobb természetességgel keveredik technológia, vallás, filozófia és költői látomás. A káprázatbeliekhez prózaversei kötelezőek mindazok számára, akik gondolatban elhagyják néha a Földet, de azok sem fognak csalódni benne, akik estek már valaha ámulatba az éjszakai égboltra tekintve.

Sirokai Mátyás 1982-ben született Tapolcán. Költő, zenész, a beat tanúja. A Liszt Ferenc Zeneművészeti Egyetem ütőhangszer szakán diplomázott. Első kötete 2008-ban, a József Attila Kör gondozásában jelent meg Pohárutca címmel. A Libri Kiadónál 2013-ban látott napvilágot A beat tanúinak könyve című verseskötete. A Lelkigyakorlatok világirodalmi versblog szerkesztője.

A szerző a kötet írása idején Móricz Zsigmond-ösztöndíjban részesült.

SIROKAI MÁTYÁS

A KÁPRÁZATBELIEKHEZ

Libri Kiadó

Budapest

Copyright © Sirokai Mátyás 2015

Copyright © 2015 Libri Könyvkiadó, Budapest

A Libri Könyvkiadó az LS Kiadói Csoport tagja

Borítófotó © Ron Cunningham és Mark Avino, Smithsonian National Air and Space Museum (NASM 2011-00911)

A könyv megjelenését támogatta:

Második kiadás

ISBN 978-963-310-658-7

Felelős szerkesztő Nagy Boglárka

Olvasószerkesztő Györke Mária

Borítóterv Tillai Tamás

Műszaki szerkesztő Kovács Balázs Sándor

Az elektronikus verziót készítette az eKönyv Magyarország Kft.

www.ekonyv.hu

I.

Az Első Föld

I.1.

Kezdetben voltak a földrakéták, melyekkel a gombák felhőinek földre vetett árnyékai között utaztunk. Voltak a szárnyasmagvúak, melyekkel először az ernyős magasba, majd földtávolba jutottunk. Voltak lebegő rakéták, melyek nem hanyatlottak vissza a kupolából, és elérték a vulkánok függőleges folyosóit. Voltak a zöld rakéták, melyekkel áttörtük a magzatburkot, és megéreztük a forgást, a belőle keletkező súrlódás fájdalmát és a távolságot, ami elválaszt bennünket a mennyek országától.

A növényi intelligencia birodalmát elhagyva sem a gombák, sem a magvak, sem a vulkánok, sem a zöld rakéták nem lehettek segítségünkre. Csak az abszolútumok, mint a sötétség, világosság és üresség. A mindent betöltő mozgás és vonzás. A mozgás, amit léleknek, s a vonzás, amit szeretetnek neveztek azok, akik először vágtak neki a távolságnak, ami elválaszt minket a mennyek országától.

I.2.

Ahogy minden bolygónak, az Első Földnek is voltak asztronautái. Ők az égnek fordított fenyvesekben, a hajtómű közelében éltek. Mindannyian az utódaik vagyunk, genetikus rakéták, melyeket azért lőttek ki, hogy kiperdüljünk az emberi test gravitációs kútjából, és szabadon járjunk az űr állatai között. A kontinensek, ezek a roppant, mészvázas kétéltűek éppúgy el akarnak válni alapzatuktól, ahogy szimbiótáik, a fonalakkal, nyúlványokkal, ágakkal és végtagokkal felfelé törő tenyészetek el akarnak szakadni a földtől, hogy maguk mögött hagyják a vonzás világát. Minden bolygó megálmodja a maga űrutazóit. Az Első Föld hajóit a fenyvesek óriásairól mintázták, mert az utazók lelke nyugalmat talált a fák tiszta gyűrűiben. Minket, akiket a testetlen lét felé küldtek, a meteor képére formáltak, melynek arca beragyogta az eget, mielőtt kibomló terhe elsötétítette volna.

I.3.

A legelső szövetséget a növényvilággal kötöttük, mert a bolygó tudata a növényekben nyilvánult meg. A későbbi szövetségek, mint a vándorló sziklákkal, a háromlelkű lénnyel, a pallosszabásúakkal és az űr állataival kötött szövetség, mind a zöld álmok hatására jöttek létre. A növényi álmok mutatták meg, hogy létezik a kettős spirál fonala, és azt is, hogy a fonálon visszaereszkedhetünk oda, ahol a növények szála és a mi szálunk kétfelé ágazik.

Aki a legelső szövetség emlékére eszi a föld hajtásainak rostjait és issza a nedveit, megelevenítheti kapcsolatát a bolygóval, amely hordozza. A zöld nyelvet beszélők lesznek az elsők, akik a kirajzás után megtanulják az új bolygók növényvilágának dialektusát, és akik elsőként vesznek majd bele a skarlát és kadmium vadonokba, hogy fonálszálaikat elkeverjék a bomlás és születés ismeretlen masszájában.